**Tamás István Számvizsgáló Bizottsági tag részére**

Damjanich utca 18.

Budapest

1071

**Tárgy:** Válaszlevél a Gettó emlékmű pályázattal kapcsolatos kérdésekre

**Tisztelt Bársony István Úr!**

Erzsébetváros kulturális alpolgármestereként szeretném megköszönni, hogy élni kíván a pályázat lehetőségével, és szakmai kérdéseit megírta, amelyekre a Főépítészi Iroda egyetértésével küldöm a válaszokat, az alábbiak szerint:

***A pályázati kiírás mellékleteiben csak egy PDF tervlapot találtam. A pályamű során ezt tudjuk csak felhasználni? Szerkeszthető formátumú terv nem áll rendelkezésre?***

A pályázati kiírás mellékleteiben a kiadott helyszínrajz PDF-jén kívül más terv nem áll rendelkezésre, ezt tudják használni a pályamű során.

***Sajnálattal láttam, hogy az új tér is kerítéssel lesz elválasztva. Ezt megkérdőjelezhetetlen adottságnak tekintsük a tervezés során? A tervezési terület jelentős részén húzódik kerítés, mely jelentősen csökkenti a tervezett emlékmű térbeli dimenzióit és befogadását a szemlélő számára például a teret körbeölelő járda felől. Adott esetben megbontható lehet ez a kerítés, legalább részben? A kerítésnek mik a paraméterei (magasság, megjelenése), van erről már terv?***

Valóban a park be lesz kerítve, viszont a tervezési területen a kerítés nyomvonala módosítható. Fontos viszont, azt is tudni, hogy az „emlékhely” kialakításával a zöldfelület csak minimális mértékben csökkenthető a kiadott melléklethez képest, illetve fa nem vágható ki.

***Több emlékmű pályázat fontos eleme, hogy az emlékmű feltárása lehetőséget adjon kisebb csoportosulásra, méltó megemlékezésre adott emblematikus alkalmak során. Ennek biztosításához, a jelzett tervezési területen mindenképpen hozzá kéne nyúlni a terven látható, meglehetősen maximálisan kitöltött tartalomhoz, kisebb, nagyobb mértékben, az emlékmű formai megvalósításának függvényében.***

***Erre van lehetőség, vagy teljes mértékben alkalmazkodni kell a terven kialakult állapothoz?***

Egyetértünk abban, hogy az emlékmű „feladata”, hogy helyet adjon kisebb csoportosulásra, méltó megemlékezésre, hiszen pont ezért írtuk ki a pályázatot, a tér története meg is kívánja ezt.  Az eddigiekből következően az „emlékhely”egyik lehetséges helye a tér Klauzál utca felőli sarka, ahol a melléklet helyszínrajzon is már egy kerítésen kívüli, nagyobb burkolt felület van. Ennek formája, lehatárolása változtatható, de összességében egy tér-szerű megoldás adódik.

Másik lehetséges megoldás, hogy az imént említett burkolt bejárati felület valamelyest csökkenhet, és az emlékhely a tervezési terület más részén lesz kialakítva. Ez esetben viszont az emlékhely közvetlen környezete kevésbé lehet burkolt és tér-szerű, ezért inkább az előző, a járdához kapcsolódó lineáris kompozíciónak van helye.

***A benyújtandó pályamunka kötelező tartalmi része a látványterv és szöveges leírás. Nem tesz említést a kiírás a helyszínrajzról, alaprajzról. Ha ilyen tartalommal szeretnénk bővíteni a pályamunkánkat, akkor ezt a kiadott PDF tervre illesszük rá?***

Utolsó kérdésére és észrevételére miszerint a kiírás nem tesz említést a helyszínrajzról, alaprajzról, de ilyen tartalommal szeretné bővíteni a pályamunkát, akkor ezt a kiadott PDF- tervre kell-e illeszteni, a válasz igen. A kiadott PDF felhasználható „alapként” kezelhető, a helyszínrajz pedig szükséges.

Szeretném Önt továbbá arról is tájékoztatni, hogy észrevételei és kérdései fontosak lehetnek más pályázók számára is. Ezért, hogy jogszerűen járjon el az Önkormányzatunk és mindenki egyenlő esélyekkel induljon, az Ön felvetéseit az az azokra adott válaszokat megjelentetjük honlapunkon is. Hangsúlyozom, hogy ezt csak anonim módon tesszük meg, tehát az Ön neve, nem kerül említésre, ezzel is szeretnénk betartani minden jogszabályt.

Köszönöm még egyszer megtisztelő levelét és ezúton is sikeres pályázást kívánok!

Tisztelettel,

Budapest, 2021. május 4.

**Szücs Balázs**

kulturális, egyházügyi és civil alpolgármester

önkormányzati képviselő